钦定古今图书集成/明伦汇编/氏族典/第089卷 > 卢程
## 钦定古今图书集成/明伦汇编/氏族典/第089卷 > 卢程

按《五代史卢程传》，程不知其世家何人也。唐昭宗时，
程举进士，为盐铁使巡官。唐亡，避乱燕赵，变服为道
士，游诸侯间。豆卢革为王处直判官，卢汝弼为河东
节度副使，二人皆故唐时名族，与程门地相等，因共
荐之，以为河东节度推官。庄宗即位，议择宰相，而卢
汝弼、苏循已死，次节度判官卢质当拜，而质不乐任
事，乃言豆卢革与程皆故唐时名族，可以为相。庄宗
以为中书侍郎、同平章事。是时，朝廷新造，百度未备，
拜命之日，肩舆导从，喧呼道中。庄宗登楼视之，笑曰：
“所谓似是而非者也。”程奉皇太后册，自魏至太原，上
下山险，所至州县，驱役丁夫，官吏迎拜，程坐肩舆自
若，少忤其意，必加笞辱。少尹任圜，庄宗姊婿也，诣程
诉其不可。程戴华阳巾，衣鹤氅，据几决事，视圜骂曰：
“尔何虫豸，恃妇家力耶！”庄宗怒，谓郭崇韬曰：“朕误相
此痴物！”罢为右庶子，卒。